**Notă de argumentare**

**la proiectul de lege privind modificarea şi**

**completarea Legii nr. 78 –XV din 18 martie 2004 privind produsele alimentare**

**Necesitatea elaborării proiectului**

Proiectul legii privind modificarea Legii nr. 78 –XV din 18 martie 2004 privind produsele alimentarea fost elaborat ca urmare a necesităţii de punere în aplicare a unui şir de prevederi adoptate prin Acordul de asociere între RM şi UE ratificat prin Legea nr. 112 din 02.07.2014, art. 14(c); Strategia privind prevenirea şi controlul bolilor netransmisibile pentru anii 2012-2020 aprobată prin Hotărârea Parlamentului nr.82 din 12 aprilie 2012; Strategia naţională de sănătate publică pentru anii 2014-2020 aprobată prin Hotărârea Guvernului nr 1032 din 20.12.2013; Legea nr. 10 din 3 februarie 2009 privind supravegherea de stat a sănătăţii publice (art. 6,7,9 şi 38); Politica Naţională de Sănătate a Republicii Moldova pentru anii 2007-2021 aprobată prin Hotărârea Guvernului nr.886 din 6 august 2007; Recomandări metodice privind organizarea alimentaţiei echilibrate în instituţiile pentru copii aprobate prin Hotărârea Consiliului de Experţi al MS RM din 05.09.2013; Ordinul nr. 904 privind aprobarea listei produselor alimentare nerecomandate preşcolarilor şi elevilor din 27.09.2012 şi prevederile Programului naţional în domeniul alimentaţiei şi nutriţiei pentru anii 2014-2020 aprobat prin Hotărârea Guvernului nr. 730 din 08.09.2014. În special, acestea ţin nemijlocit de completările efectuate în articolul 15 al Legii nr. 78 –XV din 18 martie 2004 privind produsele alimentare.

Potrivit completărilor introduse, este interzisă plasarea automatelor comerciale de produse alimentare cu conţinut sporit de sare, zahăr, grăsimi şi băuturi nealcoolice îndulcite în instituţiile de învăţământ şi instituţiile medico-sanitare.

Prin acest proiect se urmăreşte transpunerea în legislaţia naţională a ultimelor recomandări ale Organizaţiei Mondiale a Sănătăţii (OMS) stipulate în „Strategia Globală privind Dieta, Activitatea Fizică şi Sănătatea” adoptată de Asambleea Mondială a Sănătăţii în mai 2004 care accentuează necesitatea limitării consumului de grăsimi saturate, acizi graşi trans, sare şi zaharuri; Carta Europeană de Combatere a Obezităţii adoptată în anul 2006 la Conferinţa Ministerială Europeană privind Combaterea Obezităţii printre Copii prin care statele-membre s-au angajat să-şi fortifice eforturile în lupta cu obezitatea şi să plaseze obezitatea ca povară pentru sănătatea publică la un nivel înalt în agenda politică; Politica OMS „Food and policy for schools: a tool for the development of school nutrition programmes in the WHO European Region” adoptată în an. 2006; Planul European de Acţiuni în domeniul Alimentaţiei şi Nutriţiei pentru anii 2007-2012 (Rezoluţia EUR/RC/57/R4) adoptat în anul 2007 de către cel de-al 57-lea Comitet Regional; Planul de Acţiuni de Implementare a Strategiei Europene de Prevenire şi Control al bolilor netransmisibile pentru anii 2012-2020 (Rezoluţia EUR/RC61/R3) adoptat în anul 2011 de către Comitetul Regional pentru Europa al OMS care subliniază „promovarea consumului sănătos prin politici fiscale şi de marketing”, „eliminarea grăsimilor trans din alimente (şi înlocuirea lor cu grăsimi polinesaturate)” şi „reducerea sării” inclusiv şi Declaraţia de Viena privind Nutriţia şi bolile netransmisibile în contextul Sănătăţii 2020, adoptată de miniştrii sănătăţii din ţările regiunii Europene a OMS la conferinţa de la Viena din 4-5 iulie 2013.

**Principalele prevederi şi elementele noi ale proiectului**

**La art. 15** al proiectului se propune completarea cu un punct nou – „**7”,** cu următorul cuprins: „Se interzice plasarea automatelor comerciale cu produsele alimentare cu conţinut sporit de sare, zahăr şi grăsimi inclusiv a băuturilor nealcoolice îndulcite în instituţiile de învăţământ şi instituţiile medico-sanitare.” Această completare a Legii nr. 78 –XV din 18 martie 2004 privind produsele alimentarese efectuează în scopul reducerii poverii morbidităţii şi a dizabilităţii prevenibile şi a mortalităţii premature evitabile din cauza bolilor netransmisibile legate de dietă, conform prevederilor Programului naţional în domeniul alimentaţiei şi nutriţiei pentru anii 2014-2020, aprobat prin Hotărârea Guvernului nr. 730 din 08.09.2014.

**Fundamentarea economico-financiară**

Implementarea modificărilor propuse presupune utilizarea eficientă a mijloacelor financiare disponibile, atât din contul mijloacelor bugetului de stat şi mijloacelor fondurilor asigurării obligatorii de asistenţă medicală, cât şi din contul mijloacelor organizaţiilor internaţionale, non- guvernamentale etc.

**Participanţii la elaborarea proiectului**

La elaborarea proiectului hotărârii Guvernului cu privire la aprobarea modificărilor şi completărilor ce se operează în Legea nr. 78 din 18.03.2004 a participat grupul de lucru instituit de Ministerului Sănătăţii.

**Rezultatele scontate**

Adoptarea proiectului în cauză va permite îmbunătăţirea stării de sănătate prin prevenirea şi combaterea bolilor netransmisibile rezultate în urma consumului de produse alimentare cu conţinut sporit de sare, zahăr şi grăsimi inclusiv băuturi nealcoolice îndulcite precum şi diminuarea consecinţelor economice şi sociale asociate acestui consum.